作者:吳潛
標題:哨遍
內容:在晉永和，癸丑暮春，初作蘭亭會。集眾賢，臨峻嶺崇山，有茂林修竹流水。暢幽情，縱無管絃絲竹，一觴一詠佳天氣。於宇宙之中，遊心騁目，此娛信可樂只。念人生相與放形骸。或一室晤言襟抱開。靜躁雖殊，當其可欣，不知老至。然倦復何之。情隨事改悲相系。俯仰間遺蹟，往往俱成陳矣。況約境變遷，終期於盡，修齡短景都能幾。謾古換今移，時消物化，痛哉莫大生死。每臨文吊往一興嗟。亦自悼不能喻於懷。算彭殤、妄虛均爾。今之視昔如契，後視今猶昔。故聊敘錄時人所述，概想世殊事異。後之來者覽斯文，將悠然、有感於此。